***Mahathir: The Journey*** ialah sebuah filem drama biopik Malaysia akan datang arahan Hatta Azad Khan terbitan Reliance Media Group. Filem ini mengisahkan perjuangan bekas Perdana Menteri, Mahathir Mohamad selepas melepaskan jawatan Perdana Menteri pada 2003 dan dilantik semula pada 2018. Ia dibintangi oleh Azhar Amir yang melakonkan watak sebagai Tun Mahathir.

Sinopsis
--------

Dalam tempoh 22 tahun sebagai mentadbir negara sebagai Perdana Menteri Malaysia keempat, Tun Dr. Mahathir Mohamad mentransformasikan negaranya dari perairan pertanian menjadi pusat kuasa industri yang akan menjadi negara perdagangan ketujuh belas terbesar di dunia. Pencapaian luar biasa ini bukan tanpa kontroversi dan kejayaan Dr. Mahathir, penglihatan yang luar biasa dan cengkaman besi menjadikannya musuh dan juga penyokong yang kuat di dalam dan luar Malaysia.

Beliau telah digambarkan sebagai diktator zalim, *bete noir*, dan juga memberi inspirasi, berani dan pembela yang terus terang dari golongan tertindas, Dunia Ketiga dan Islam sederhana. Pada hampir setiap masa, Dr. Mahathir menggubal semula peraturan. Filem ini mengungkap aspek-aspek yang sangat tidak diketahui sehingga kini tetapi negarawan yang berani. Ini memberikan penceritaan yang jelas dan menarik mengenai sejarah politik Malaysia moden seperti yang dilihat melalui pandangan para pengasasnya yang terhebat. Ini bukan permintaan maaf atau pembelaan, tetapi kisah kuat dan sering menarik mengenai bagaimana Dr. Mahathir mencapai apa yang beliau lakukan dalam waktu yang singkat dan mengapa.

Pelakon
-------

* Azhar Amir sebagai Mahathir Mohamad
* Fauziah Latiff sebagai Siti Hasmah Mohamad Ali
* Afique Hussain sebagai Mukhriz Mahathir
* Ning Baizura sebagai Marina Mahathir
* Hilal Azman sebagai Anwar Ibrahim
* Dian P. Ramlee sebagai Wan Azizah Wan Ismail
* Lisdawati sebagai Nurul Izzah Anwar
* Dazrin Kamarudin sebagai Syed Saddiq Syed Abdul Rahman
* Harminder Singh sebagai Gobind Singh Deo
* Pizi Jihat sebagai Muhyiddin Yassin

Penerbitan
----------

Menurut penerbit merangkap Ketua Bahagian Kreatif Reliance Media Group, Yusof Kelana, *Mahathir: The Journey* menampilkan kisah benar perjuangan Tun Mahathir selepas meletakkan jawatan sebagai Perdana Menteri keempat sehingga dilantik semula selepas pilihan raya umum ke-14 pada Mei 2018.

Katanya kepada *Berita Harian*: "Kami melakukan kajian selama tujuh bulan untuk merealisasikan kisah perjuangan Tun. Ia inspirasi kisah benar, malah babak bakal dipaparkan adalah kejadian yang berlaku selepas Tun meletakkan jawatan pada 2003. Sebahagian babaknya pula kejadian sebenar yang tidak pernah diketahui umum. Skrip filem ini mendapat kelulusan 100 peratus daripada Pejabat Perdana Menteri. Bahkan, pegawai khas Tun, Sufi Yusof, sendiri meneliti dialog dan babak ke babak untuk memastikan tiada kesilapan fakta,".

Penggambaran dijalankan selama 2 bulan, dari 15 Disember 2019 sehingga 15 Februari 2020 di Kuala Lumpur, Kelantan, Langkawi, Alor Setar dan Pulau Pinang. Penggambaran yang sepatutnya dilakukan di Hiroshima, Jepun terpaksa bertukar lokasi di Langkawi berikutan pandemik COVID-19 yang menyerang seluruh dunia ketika itu. Menurut Taha Wahid, proses menyiapkan filem biografi ini bukan mudah kerana perlu memaparkan situasi sebenar yang berlaku.

Kos pembikinan filem ini dianggarkan berjumlah RM6 juta. Seramai 200 pelakon tambahan digunakan untuk babak di depan KLCC, serta babak kempen pilihan raya di Langkawi. Bagi babak perhimpunan BERSIH, 200 pasang baju kempen berwarna kuning telah dicetak bagi menjadikan adegan filem lebih realistik. Pasukan penerbitan turut meminta jasa baik Hotel Sheraton membina semula set yang sama ketika Dr. Mahathir berada di hotel berkenaan bagi menunggu keputusan rasmi Pilihan Raya Umum ke-14. Kos membina semula set itu berjumlah RM700,000. Menerusi satu perbincangan, pihak hotel bersetuju menaja tanpa bayaran dikenakan. Pemilihan pelakon juga mengambil masa yang agak lama, hampir dua bulan. Ini berikutan, ingin memastikan pelakon yang dipilih memiliki wajah seiras dan mampu membawakan watak yang diketengahkan.

Azhar Amir yang terkenal dengan watak bapa dalam beberapa drama Melayu, dipilih melakonkan watak sebagai Tun Dr. Mahathir, manakala penyanyi, Fauziah Latiff melakonkan watak sebagai Tun Dr. Siti Hasmah. Sebanyak 29 watak penting juga ditampilkan dalam *Mahathir: The Journey*. Ditanya mengenai pemilihannya sebagai Tun Mahathir, Azhar berkata kepada *Harian Metro* di majlis pelancaran filem ini: "Saya menggigil apabila ditawarkan melakonkan watak tokoh hebat seperti Tun Dr. Mahathir. Saya sendiri tidak sangka terpilih sedangkan ramai pelakon hebat dan terkenal datang [ke] proses uji bakat ketika itu". Fauziah pula berkata, beliau bersedia menggalas tanggungjawab besar melakonkan watak Tun Dr. Siti Hasmah. Sebagai persediaan, beliau melakukan kajian secara mendalam bagi menjayakan watak Siti Hasmah. Beliau berkata: "Saya akui ia tanggungawab yang sangat berat kerana ini filem pertama lakonan saya. Pada masa sama, saya masih baru dalam bidang ini dan masih banyak yang perlu belajar daripada pengarah serta pelakon lain. Saya banyak buat kajian mengenai Tun [Siti] Hasmah menerusi buku, suratkhabar, saluran YouTube dan sebagainya".

Kritikan
--------

Meskipun *Mahathir: The Journey* belum menjalani penggambaran, pada November 2019, filem ini mendapat tentangan daripada anak sulung Mahathir, Marina yang menganggap biopik bapanya memalukan dan tidak pernah mendapat kebenaran daripada keluarganya. Menerusi laman Twitter, Marina tampil menjelaskan bahawa beliau dan ahli keluarganya yang lain tidak mengetahui kewujudan filem itu, malah hanya mengetahui kewujudan wataknya menerusi media. Beliau menulis: "Tiada keizinan daripada mana-mana pihak kami untuk ini! Keluarga saya lebih suka tiada sesiapa menghasilkan filem, filem biografi, muzikal, kartun atau apa saja mengenai kami kerana ia memalukan. Tetapi jika anda mahu teruskan, jangan paksa kami lihat (hasilnya)". Perdana Menteri, Mahathir dilaporkan enggan memberikan kenyataan apabila ditanya mengenai restu yang diperolehi pihak terbabit mengenai kedudukan filem biografi mengenainya sambil menjawab ringkas: "Tu tak payah komen berkenaan keluarga terlibat,".

Keluaran
--------

*Mahathir: The Journey* pada asalnya dijadualkan untuk ditayangkan pada Julai 2020, sempena ulang tahun kelahiran Mahathir ke-95, namun ditangguhkan berikutan pandemik COVID-19. Reliance Media selaku penerbit turut mensasarkan tayangan di China, Jepun dan Asia Barat, bagaimanapun enggan mengambil risiko sekiranya meneruskan tayangan. Pada September 2020, mereka mengumumkan bahawa biopik Mahathir akan ditayangkan pada Julai 2021.

Catatan penjelasan
------------------

1. ↑  Asal: *"No endorsements from any of us for this! My family would rather nobody made any movies, biopics, musicals, cartoons, whatever about us. Because it's just embarassing. But if you have to, please don't make us watch them."*

Rujukan
-------

1. ↑  Kamaruddn Razal (9 Mac 2020). "Perjalanan filem Mahathir: The Journey tak terjejas". Astro Gempak. Dicapai pada 20 Ogos 2020.
2. ↑  Tahir Alhamzah (31 Januari 2020). "#Showbiz: Dr. Mahathir's biopic journey so far" (dalam bahasa Inggeris). New Straits Times. Dicapai pada 20 Ogos 2020.
3. 1 2 3  Raja Nurfatimah Mawar Raja Mohamed (6 Oktober 2019). "Perjuangan Tun M diangkat ke filem". Berita Harian. Dicapai pada 20 Ogos 2020.
4. ↑  Ramlah Zainal (25 Oktober 2019). "Kisah perjuangan Dr. Mahathir". Harian Metro. Dicapai pada 20 Ogos 2020.
5. ↑  Attiqah Mohd (11 November 2019). "8 things you need to know about the new biopic movie Mahathir: The Journey" (dalam bahasa Inggeris). XTRA. Dicapai pada 20 Ogos 2020.
6. ↑  Khadijah Ibrahim (12 November 2019). "Mahathir The Journey bukan filem politik". BebasNews. Dicapai pada 20 Ogos 2020.
7. ↑  Mumtaj Begum (12 Disember 2019). "Dr. M biopic 'Mahathir: The Journey' begans filming on Dec 15" (dalam bahasa Inggeris). mStar Online. Dicapai pada 20 Ogos 2020.
8. ↑  "Mahathir: The Journey selesai jalani penggambaran". Astro Awani. 17 Februari 2020. Dicapai pada 20 Ogos 2020.
9. 1 2 3 4  Serimah Mohd Sallehuddin (30 September 2020). "Mahathir: The Journey sasar pasaran antarabangsa". Berita Harian. Dicapai pada 20 Ogos 2020.
10. ↑  Mohammad Arif Nizam (11 November 2019). "Azhar, Jee terajui Mahathir: The Journey". Malaysia Gazette. Dicapai pada 20 Ogos 2020.
11. ↑  Ramlah Zainal (12 November 2019). "Menggigil dapat watak Tun M". Harian Metro. Dicapai pada 20 Ogos 2020.
12. ↑  Ramlah Zainal (11 November 2019). "Fauziah Latiff bawa watak Tun Hasmah". Harian Metro. Dicapai pada 20 Ogos 2020.
13. ↑  Jamilah Kamarudin (13 November 2019). "Filem 'Mahathir: The Journey' tiada izin dari keluarga kami, kata Marina". ProjekMM. Dicapai pada 20 Ogos 2020.
14. ↑  Qarami Hashim (13 November 2019). "Marina anggap filem 'Mahathir, The Journey' memalukan, penerbit jawab - "Ini bukan kisah Marina"". mStar Online. Dicapai pada 20 Ogos 2020.
15. ↑  Nurhidayah Hairom (13 November 2019). "Marina anggap filem Mahathir, The Journey memalukan". Sinar Harian. Dicapai pada 20 Ogos 2020.
16. ↑  Nadia Azam (10 Disember 2019). "Mahathir The Journey - Tak payah komenlah, kata PM". Malaysiakini. Dicapai pada 20 Ogos 2020.
17. ↑  Zurin Holit (1 Disember 2019). "Mahathir The Journey bakal ditayang Julai 2020". Variaseri. Dicapai pada 20 Ogos 2020.
18. ↑  S. Savita (11 November 2019). "For Mahathir's next birthday, a movie on his life and times" (dalam bahasa Inggeris). Free Malaysia Today. Dicapai pada 20 Ogos 2020.
19. ↑  Rafiq Mazlan (10 Mac 2020). ""Sejarah tetap sejarah" - Situasi politik semasa perjalanan filem Mahathir: The Journey tak terjejas". Media Hiburan. Dicapai pada 20 Ogos 2020.
20. ↑  Nisa Irina (8 September 2020). "Mahathir: The Journey targets to open in July 2021" (dalam bahasa Inggeris). Cinema Online. Dicapai pada 20 Ogos 2021.

Pautan luar
-----------

* Tapak web rasmi